***Bebedeira*** é un libro de poesía de Florencio Delgado Gurriarán publicado pola Editorial Nós en 1934.

Características
---------------

É un poemario vinculado ao hilozoísmo de Luís Amado Carballo. Por este libro pertence o autor á Xeración de 1922 ou 1925. Ricardo Carballo Calero descríbeo como «unha turbulenta visión da dionisíaca terra de Valdeorras. É unha descrición poética de forte alento xeórxico, dun ruralismo moi animista e sanguíneo».

Segundo Ricardo Gurriarán:

> 
> 
> Flora, cromática da paisaxe valdeorresa, castiñeiros, vento, noite, amoríos, cepeiras, lúa, paxaros, moceo, viño, cores estacionais... en conversa permanente, ligados cun ritmo e unha rima especial, cheos dunha paixón embriagadora, coma o seu título, de musicalidade achandadora, fondamente sensual, difícil de catalogar dentro dos tradicionais codificadores ismos da vangarda poética.
> 
> 

Tivo unha notable acollida da crítica. Carballo Calero, Otero Pedrayo, Xohán L. Ramos e Antón Vilar Ponte deixaron positivas palabras do poemario.

Segundo a Editorial Galaxia:

> 
> 
> trinta e dous poemas, dos que algúns deles xa viran a luz en revistas e xornais, onde as árbores, as plantas e a paisaxe adquiren características de personaxe central en poesías de corte sensorial evocadoras da cosmogonía valdeorresa, que teñen a viña e o viño como centro, achegando imaxes e metáforas que converten o poemario no máis importante do hilozoísmo galego, polo que recibiu notables gabanzas da crítica do momento.
> 
>

Edicións
--------

*Bebedeira* foi editado por Nós en 1934, con portada de José de Castro Arines, discípulo de Castelao e galeguista. 

Foi reeditado en Xerais en 2022 da man de Xosé Ramón Pena e en Galaxia no mesmo ano en edición de Dulce Fernández Graña.

Poemas
------

* Sen título (*Bebedeira* na ed. de 1934 e *Teu cabelo é viño branco* en 1981)

> 
> 
> Teu cabelo é viño branco,  
> os teus beizos viño tinto,  
> os teus ollo augardente...  
> quixera beberte a bicos!   
> ...
> 
> 

* *Hino ao viño*
* *Cantiga de vindima*

> 
> 
> ...  
> Ai! nena,  
> a túa boca é toda mosto  
> agre-doce de garnacha;  
> o teu ollar, viño novo,   
> Bébeda ten miña ialma   
> ...
> 
> 

* *Cousas. Dez cousas de Valdeorras (no vran)*

> 
> 
> ...  
> O carro,  
> co lombo cangado de herba,  
> vén, por amostrar os folgos,  
> cantando unha cantarena  
> ...
> 
> 

* *Cousas das serras*
* *Cousas do outono*
* *Arelas*
* *Quince anos*

> 
> 
> ...  
> No rigueiro da túa fala  
> choutan fervenzas de risas;  
> á anela da túa boca  
> asoma a fada sorrisa  
> ...
> 
> 

* *Enterro*
* *No vencello dos meus brazos*
* *Festas. Folión de vran*
* *Ruada*

> 
> 
> ...  
> A rosiña está a chorar;   
> o piñeiro está a carpir;  
> a rosiña e mais o vento  
> van lonxe, no seu fuxir  
> ...
> 
> 

* *Muiñada*
* *Aí vén o Maio*
* *San Xosé*
* *Miudezas. Matanza*
* *A cadea*

> 
> 
> As penas, gardas civís,   
> ao río Sil lévano preso.  
> ...
> 
> 

* *Dores do agro*
* *Amores*
* *A lúa, branca pastora*
* *Operación*
* *Liorta*
* *Romanzos. Romanzo do cabaleiro ourizo*

> 
> 
> O ourizo, siñor feudal   
> do pazo dos castiñeiros,  
> inda que llo dea a cara  
> non é de forca e coitelo.  
> ...
> 
> 

* *Romanzo da terra doente*
* *Vente, ventiño do norte*
* *Amencer de San Xoán*
* *Camiño da serra*
* *Romanzo da dona outonía*
* *A traxedia dos castiñeiros. O castiñeiro morto*
* *Tristura do souto mudo*
* *Paisaxes. Paisaxes de inverno*
* *Inverno no monte*

> 
> 
> ...  
> Pra fuxir da neve,   
> tremendo co frío,  
> o vento ás carpazas  
> pídelle agarimo
> 
>

Notas
-----

1. ↑  Iglesias, Xabier (22/8/2015). "Bebedeira". *OslibrosdeAnxelCasal.blogspot.com*.
2. ↑  Pérez Pena, Marcos (3/7/2021). "Florencio Delgado chegaba cargado de literatura galega feita en México, publicacións moi importantes para os resistentes". *Praza.gal*. Consultado o 6/7/2021.
3. ↑  Carballo Calero 1975, p. 727.
4. ↑  Gurriarán, Ricardo. "Biografía de Florencio Delgado Gurriarán". *Real Academia Galega*. Consultado o 2022-02-26.
5. ↑  "Bebedeira". *Editorial Galaxia*. Consultado o 2022-02-21.
6. ↑  Pena, Xosé Ramón, ed. (2022). *Florencio Delgado Gurriarán. Obra poética*. Xerais. ISBN 978-84-1110-060-1.
7. ↑  Fernández Graña, Dulce, ed. (2022). *Florencio Delgado Gurriarán. Bebedeira*. Galaxia. ISBN 978-84-9151-784-9.
8. ↑  Pena 2022, p. 103.
9. ↑  Pena 2022, p. 111.
10. ↑  Pena 2022, p. 113.
11. ↑  Pena 2022, p. 120.
12. ↑  Pena 2022, p. 128.
13. ↑  Pena 2022, p. 138.
14. ↑  Pena 2022, p. 145.
15. ↑  Pena 2022, p. 155.